**ЈЕЗЕРА СРБИЈЕ; ЗАШТИТА ВОДА И ЗАШТИТА ОД ВОДА; ЗЕМЉИШТА СРБИЈЕ; РАСПРОСТРАЊЕНОСТ БИЉНОГ И ЖИВОТИЊСКОГ СВЕТА**

1. **ЈЕЗЕРА СРБИЈЕ –** Према начину постанка језерског басена, могу се издвојити 2 групе : природна и вештачка језера. **ПРИРОДНА ЈЕЗЕРА** су еолска, речна, крашка, ледничка и урвинска.

* **ЕОЛСКА ЈЕЗЕРА -** Настала радом ветра који је у прошлости издувавао песак и лес,све до горње границе издани (то је подземна вода). Најпознатија еолска језера су Палићко, Лудошко, Слано...
* **РЕЧНА ЈЕЗЕРА -** налазе се у напуштеним меандрима равничарских река,Тисе,Бегеја,Саве...Најпознатија су: Русанда и Царска Бара у Банату ,затим Обедска бара у Срему.
* **КРАШКА ЈЕЗЕРА** – налазе се у крашким облицима рељефа који су изграђени од кречњачких стена. Познато крашко језеро је Ракина бара у Сремчици код Београда.
* **ЛЕДНИЧКА ЈЕЗЕРА** су у ледничким облицима рељефа на највишим планинама – Ђеравичко језеро на Проклетијама, Ливадичко језеро на Шар планини...
* **УРВИНСКА ЈЕЗЕРА** – настала су услед природне катастрофе на Старој планини са које се услед отапања снега покренула огромна количина земљишта и преградила реку Височицу (притоку Нишаве). Такво језеро се назива Завојско језеро.

**ВЕШТАЧКА ЈЕЗЕРА** - Вештачка језера су бројнија и већа од природних. Формирана су радом човека,тј.преграђивањем речних токова. Најпознатија су: ЂЕРДАПСКО -на Дунаву, ПЕРУЋАЦ на Дрини, СЈЕНИЧКО на Увцу, ГРУЖАНСКО на Гружи, ВЛАСИНСКО на реци Власини...

1. **ЗАШТИТА ВОДА И ЗАШТИТА ОД ВОДА – Вода** је услов живота на Земљи; вода је постала драгоцена јер је изложена загађивању, а извори загађивања су насеља, индустрија, пољопривреда...

**Човек** неодговорним понашањем загађује воду али је дужан и да је заштити од загађења да би сачувао здравље људи, биљке и животиње. Мере заштите вода се односе на смањење количине загађујућих материја. Најквалитетнија је подземна вода јер се она споро креће кроз стене у Земљиној кори и сама се пречишћава.

Без обзира на велики значај вода, оне могу изазвати бујичне поплаве у планинско-котлинском делу Србије. Мере заштите од вода су: изградња брана и насипа, прокопавање канала, пошумљавање...

1. **ЗЕМЉИШТА СРБИЈЕ –** Земљиште је површински, растресити слој Земље; плодност или квалитет типова земљишта зависи од количине хранљиве материје – **хумуса**, који је настао изумирањем и распадањем биљних и животињских остатака. Количина хумуса зависи и од количине падавина, јер киша односи хумус и чини земљиште мање плодним. Најпознатији типови земљишта у Србији су: чернозем, ритске црнице, алувијална земљишта, слатине, еолска земљишта, смонице, гајњаче,планинска црнице, подзоли, црвенице, камењари....Чернозем у Војводини је најплодније земљиште, на коме успевају житарице и индустријске биљке.
2. **БИЉНИ И ЖИВОТИЊСКИ СВЕТ -** Узајамним деловањем рељефа, климе, површинских и подземних вода и земљишта, у Србији су се развиле две биогеографске области: **ПАНОНСКА** и **ПЛАНИНСКА.**
3. **ПАНОНСКА ОБЛАСТ** – У овој области се могу издвојити ПОЉОПРИВРЕДНЕ КУЛТУРЕ (пшеница, кукуруз, сунцокрет, индустријско биље, сточно или крмно биље), као и ШУМСКИ ПОКРИВАЧ ( шуме врбе, тополе и јове у алувијалним равнима река, затим шуме храста на Фрушкој Гори и Вршачким планинама). Када је реч о животињском свету Панонске области, најпознатије врсте су: вук, лисица, дивља свиња, фазан, препелица, као и ретка велика дропља, док су у мочварним пределима Војводине настањене птице мочварице, жабе, барска корњача, змија, чапље, роде, дивље патке, гуске. Панонске реке су богате рибом –ШАРАН, СМУЂ, СОМ, КЕЧИГА...
4. **ПЛАНИНСКА ОБЛАСТ** – подразумева ВЕРТИКАЛНУ ЗОНАЛНОСТ, тј. смену биљних врста са порастом надморске висине. У нашим крајевима се смењују храстове, букове, мешовите и четинарске врсте дрвећа; изнад шумског покривача су планински пашњаци и голети.

Животињски свет планинске области чине: вук, лисица, јазавац, јеж, детлић (листопадне шуме), док у четинарским шумама живе куна златица, рис, креја, тетреб, крстокљун...

Планинске реке су станишта риба – ПАСТРМКЕ, МРЕНЕ и КЛЕНА.

**ПИТАЊА ЗА ПРОВЕРУ ЗНАЊА:**

1. Како делимо језера према начину постанка?
2. Објаснити настанак еолских природних језера. Показати на карти у ком делу Србије се налазе.
3. Да ли Завојско језеро припада групи урвинских или крашких језера?
4. На којим рекама су следећа вештачка језера: Перућачко језеро, Гружанско, Власинско, Ђердапско и Сјеничко језеро? Пронаћи наведена језера на карти Србије.
5. Шта подразумева заштита вода, а шта заштита од вода? У чему је разлика?
6. Навести неколико мера заштите од вода.
7. Од чега зависи квалитет земљишта? У ком делу Србије је најплодније земљиште?
8. Који су најпознатији типови земљишта у нашој земљи?
9. Наведи неколико примера биљног и животињског света у планинској области.
10. Издвојити неколико биљних и животињских врста у панонској биогеографској области.